<classify> NCHI za Jumuiya ya Afrika Mashariki EAC zimekubaliana kuongeza uwekezaji wa matumizi ya Teknolojia ya Habari na Mawasiliano Tehama, ili kupata matokeo ya afya kwa haraka na kuitumia Tehama kwa kutoa matibabu ya kibingwa.Hata hivyo nchi za jumuiya hiyo zimetakiwa kupanua wigo wa upatikanaji dawa, chanjo na kutoa huduma kwa kutumia teknolojia ya kidigitali. Zimetakiwa kutumia rekodi za afya kielektroniki ili kuhakikisha uwepo wa uendelevu wa huduma za afya na pia zikitoa mapendekezo nane yenye kusimamiwa na nchi hizo katika kutoa huduma za afya kidigitali.Kadhalika nchi hizo zinafikiria kuwa na vituo mahiri vya kutoa huduma za kibingwa, Tanzania ikijikita katika huduma za moyo na mishipa ya fahamu, Kenya ikiwa ni figo wakati Uganda ikiwa ni saratani.Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alisema hayo jijini Dar es Salaam wakati akifunga mkutano wa siku tatu wa nchi wanachama wa EAC kuhusu afya na sayansi. Mkutano huo uliandaliwa na Kamisheni ya Afya na Utafiti ya EAC, ambapo kwa Tanzania ni mkutano wa saba wakati unaofuatia kwa mwaka 2012 ukitarajiwa kufanyikia nchini Kenya.Profesa Kabudi akizungumza wakati wa ufunguzi wa mkutano huo, alisema nchi wanachama zinahitaji kujenga mfumo wa kutoa taarifa ili kuwezesha utoaji wa huduma za afya kuwa na uwajibikaji na kutumia teknolojia ya kidigitali ili kuboresha na kuimarisha huduma za taarifa za afya na kuijua nguvu ya sayansi na matokeo yake kidigitali. Alipongeza Jumuiya hiyo kwa jitihada zake za kuwaibua vijana watafiti ili kuweka mazingira bora ya kitafiti katika nyanja ya afya kwa nchi wanachama.Kwa sasa ninawataka vijana wanasayansi watafiti wa afya katika jumuiya ya EAC kuweka mkazo wa matumizi ya kidigitali, msome kwa kina kazi za wengine wenye ujuzi na sio kwa nchi husika pekee bali iwe ni kimataifa zaidi kwa kuwa yapo mengi na makubwa ya kujifunza,alisema.Alisema mtandao walionao utasaidia kuwaunganisha washirika wa EAC na maeneo mengine duniani kwa masuala yahusuyo afya na masuala ya kidigitali. Kwa upande wake, Waziri wa Afya, Maendeleo ya Jamii, Jinsia, Wazee na Watoto Ummy Mwalimu alisema nchi hizo zimekubaliana kutumia Tehama kutoa matibabu ya kibingwa, akitolea mfano kuwa inaanza kwa majaribio kwa mtaalamu wa radiolojia ikiwemo Taasisi ya Mifupa MOI ikipokea picha za X-ray kutoka hospitali za wilaya na mkoa na kuzisoma na kutoa majibu.  <topic>: kitaifa 